b'\n_START_ARTICLE_\nMiska Kukkonen\n_START_SECTION_\nSeuraura\n_START_PARAGRAPH_\nKukkonen on Forssan Palloseuran kasvatti. H\xc3\xa4n oli kaudella 2014\xe2\x80\x932015 joukkueensa tehokkain puolustaja sek\xc3\xa4 C-nuorten Mestiskarsinnoissa tehoilla 2+8=10 ett\xc3\xa4 C-nuorten Mestiksess\xc3\xa4 tehoilla 7+3=10. Kukkonen voitti my\xc3\xb6s koko C-nuorten Suomi-sarjan puolustajien piste- ja sy\xc3\xb6tt\xc3\xb6p\xc3\xb6rssin tehoilla 9+19=28. Kaudeksi 2016\xe2\x80\x932017 h\xc3\xa4n siirtyi Tampereen Ilveksen junioreihin. Kukkonen murtautui jo 16-vuotiaana seuran A-nuoriin. Syyskausi 2017\xe2\x80\x932018 h\xc3\xa4nell\xc3\xa4 meni pilalle loukkaantumisen vuoksi._NEWLINE_Buffalo Sabres varasi Kukkosen viidennell\xc3\xa4 kierroksella 125. pelaajana NHL:n varaustilaisuudessa 2018. Ennen t\xc3\xa4t\xc3\xa4, toukokuussa 2018 h\xc3\xa4n teki 2+1-vuotisen SM-liigasopimuksen Tapparan kanssa. Kukkonen aloitti kauden 2018\xe2\x80\x932019 seuran A-nuorissa. Lokakuussa Tappara lainasi h\xc3\xa4net toistaiseksi voimassa olevalla sopimuksella Mestis-joukkue KeuPa HT:hen, mutta Kukkosen lainapesti j\xc3\xa4i sill\xc3\xa4 er\xc3\xa4\xc3\xa4 kuitenkin yhden ottelun mittaiseksi. H\xc3\xa4n sai Tapparassa tililleen ensimm\xc3\xa4isen SM-liigaottelunsa 18. joulukuuta 2018 Pelicansia vastaan. Kukkoselle avautui paikka joukkueen puolustuksesta Veli-Matti Vittasm\xc3\xa4en ja Tuukka M\xc3\xa4ntyl\xc3\xa4n loukkaantumisen sek\xc3\xa4 Toni Utusen nuorten maajoukkuekutsun my\xc3\xb6t\xc3\xa4. H\xc3\xa4net merkittiin Tapparan seitsem\xc3\xa4nneksi puolustajaksi, mutta Kukkonen j\xc3\xa4i lopulta kuitenkin ilman peliaikaa. H\xc3\xa4n sai Tapparassa tililleen kolme ottelua j\xc3\xa4\xc3\xa4den ilman peliaikaa._NEWLINE_Tammikuussa 2019 Kukkonen j\xc3\xa4tti Tapparan ja siirtyi kev\xc3\xa4\xc3\xa4seen 2021 asti ulottuvalla sopimuksella Rauman Lukkoon. H\xc3\xa4n sai joukkueessa ensimm\xc3\xa4iset peliaikansa SM-liigassa heti debyytiss\xc3\xa4\xc3\xa4n 12. tammikuuta 2019 vieraissa Oulun K\xc3\xa4rppi\xc3\xa4 vastaan. Kukkonen sai ottelussa j\xc3\xa4\xc3\xa4aikaa 13.31 minuuttia. H\xc3\xa4n pelasi Lukossa kaikkiaan seitsem\xc3\xa4n runkosarja- ja kuusi playoff-ottelua tehden yhden sy\xc3\xb6tt\xc3\xb6pisteen.\n_START_SECTION_\nMaajoukkueura\n_START_PARAGRAPH_\nKukkonen pelasi World U-17 Hockey Challengessa vuonna 2016. H\xc3\xa4n pelasi my\xc3\xb6s Norjan Lillehammerissa pelatuissa nuorten olympialaisissa 2016. Yhteens\xc3\xa4 Kukkonen on pelannut 21 poikien maaottelua._NEWLINE_Kukkonen valittiin Pohjola-leirin arvokkaimmaksi pelaajaksi ja t\xc3\xa4hdist\xc3\xb6kent\xc3\xa4lliseen vuonna 2015.'